नौजवानों को ईमानदार और सक्षम बनाने के लिए शिक्षा प्रणाली को घिसे-पिटे र्ढे से अलग रखने की जरूरत।
कई युवा मनों में अभी भी सचमुच देश के लिए कुछ करने का जुनून है। पर वह रचनात्मक फल तभी देगा, जब शिक्षा को सिर्फ बंद कमरे में की गई नकल से नहीं, ज्ञान के खुले संसार से जोड़ा जाए।
सिनेमा के परदे पर फिल्म ‘ये जवानी है दीवानी’ हिट साबित होने के बावजूद फिलहाल भारत की युवा आबादी के दिल में दीवानगी कम और हैरानी-परेशानी अधिक है। इसकी ठोस वजहें हैं। देश का भविष्य युवा पीढ़ी के हाथों में होने की बात तो हर कोई करता है, लेकिन देश की राजनीति से फिल्मों तक, हर क्षेत्र में औसत युवा शीर्ष से दूर और अपने भविष्य को लेकर अनआश्वस्त बने हुए हैं।
राजनीति हो या अर्थजगत हर क्षेत्र में शीर्ष पद की असली कुश्ती बूढ़ों और उनसे अधिक बूढ़ों के बीच ही लड़ी जा रही है। उधर, पढ़ाई में युवाओं द्वारा मनपसंद विषय का चयन, कोचिंग और नौकरी से लेकर शादी-ब्याह तक तमाम फैसले अक्सर उनकी इच्छा से नहीं, सामाजिक, आर्थिक दबावों तले लिए जा रहे हैं। ज्यादातर अभिभावक ज्ञान या नैतिक मूल्यों को लेकर आग्रह नहीं पालते। वे कमाऊ पूत को मोटी कमाई वाले पद पर ही देखना चाहते हैं। उनकी इच्छा भांपकर कई कोचिंग संस्थान बच्चों की शिक्षा की दशा-दिशा उसी आधार पर गढ़ रहे हैं।
अग्रगामी सुधारवादी कानूनों और सिविल संगठनों की मौजूदगी के बावजूद यदि एक तरफ बाजार के आग्रह और दूसरी तरफ जाति, आयवर्ग, लैंगिक भेदभाव से जुड़ी आदिम पारिवारिक परंपराएं ही युवाओं के जीवन मूल्यों की कसौटी बनाने लगें तो ज्ञानार्जन में जोखिमभरे शोध बोध की दीवानगी युवाओं में कैसे व्यापेगी? फिलहाल दाखिलों का सीजन सिर पर है और मीडिया या बॉलीवुड भले ही चंद नवीनतम परिधानों से लैस युवा छात्रों की खिलखिलाती तस्वीरें छापकर आभास पैदा कर रहा हो कि जवानी पुरलुत्फ और दीवानी है।
पर सच यह है कि राशन से लेकर दाखिले तक की अनगिनत कतारों में खड़े युवाओं के लिए नौकरियों की तादाद लगातार घट रही है और उच्च शिक्षा के निजीकरण ने शिक्षा को बेतरह महंगा सौदा बना डाला है। खुद बॉलीवुड में भी राजनीति या कॉपरेरेट जगत की ही तरह प्रतिभाशाली कलाकारों की बजाय अब बड़े सितारों के पुत्र-पुत्रियों को ही प्राथमिकता मिल रही है। अभिनय से निर्देशन तक हर जगह फिल्मी खानदानों का कब्जा देखकर बाहरी देशों, छोटे शहरों या एक्टिंग शालाओं से बड़े अरमान लेकर मुंबई आए युवाओं को भी निराशा और अवसाद किस तरह घेर लेते हैं, दिव्या भारती या जिया खान की आत्महत्या इसका उदाहरण है।
यूपीए के दूसरे कार्यकाल की शुरुआत में जिस तेजी से देश ने आर्थिक विकास के पैमाने बनाए, उससे युवाओं को लगने लगा था कि जिस महाज्वार का वे बेसब्री से इंतजार कर रहे थे वह बस अभी आएगा और उनको स्फूर्ति से नहला देगा, पर ग्लोबल अर्थव्यवस्था ने हमको तरक्की का जो अनमोल मौका दिया था, उसे हमने गंवा दिया और अब मंदी से भयभीत यथास्थितिवादी नई युवा पीढ़ी को कमान थमाने का जोखिम उठाने की बजाय खामोशी से क्रिकेट में डालमिया, भाजपा में आडवाणी, महाराजगंज में प्रभुदेव, इंफोसिस में नारायणमूर्ति, बॉलीवुड में माधुरी और श्रीदेवी सरीखे पुरानों को ही वापस न्योत रहे हैं।
अन्ना आंदोलन से उपजा उत्साह काफूर हो गया है और कुंठित युवाओं के लिए आज हर दल के वरिष्ठ पदलोलुप नेता एक नकली मुखौटा, उनके भाषण एक स्वांग और उनके तत्वावधान में होने वाले अधिवेशन असलियत पर पर्दा डालने वाली धोखे की टट्टियां बनते जा रहे हैं। करीब तीनेक दिन क्रिकेट बोर्ड की कलंक कथाओं ने युवा वर्ग का मनोरंजन किया और अब सरकार पर मोदी के ताजा शाब्दिक हमले तथा शिल्पा शेट्टी की गाथा वे तटस्थता से देख रहे हैं, जैसे इससे उनका कोई नाता न हो।
जिस तरह बिजली के तार पर चढ़ा प्लास्टिक का खोल झटके को देह से अलग रखता है, अर्थजगत, राजनीति या समाज में बुजुर्गो द्वारा सत्ता पर चढ़ाया मोटा खोल युवाओं को भी देशव्यापी भ्रष्टाचार या मैच फिक्सिंग के गहरे झटकों से विचलित नहीं होने देता।
हमको स्वीकार करना होगा कि वैचारिक खुलेपन के बावजूद युवाशक्ति का कोई तूफानी विमोचन आजादी के बाद के राज समाज में बेहिचक विमोचित करने का कोई योजनाबद्ध प्रयोग भारतीय नेतृत्व ने नहीं किया। राजनीति से शिक्षा परिसरों तक में बदलाव की व्याख्या और कार्यान्वयन बुजुर्ग ही करते हैं जिनका युवा वर्ग से बहुत कम संपर्क है। युवावर्ग को महज वोटबैंक मानकर किए गए नासमझ बदलावों ने हमारी शिक्षा व्यवस्था को प्रतिभाविमुख, तोतारटंत पर आधारित और परीक्षा में अंकों का उच्चतम प्रतिशत हासिल करने तक सीमित बना डाला है।
परस्पर निर्भरता के युग में हमको जब उच्च संचार तकनीकी की दुनिया से नजरें मिलाने का मौका मिला (या हम मजबूर हुए) तो उस समय बहुत कम पैसों के बूते किसी गैराज से काम शुरू करने वाले माइक्रोसॉफ्ट के बिल गेट्स, एपल के स्टीव जॉब्स और फेसबुक के मार्क जुकरबर्ग सरीखे युवाओं से धड़ाधड़ नए आविष्कार कराने वाला जंगली जोश हमारे युवा टेकीज के बीच प्राय: नदारद था।
छोटे-मोटे आउटसोर्सिग वाले कामों के भारत आने को ही हमारा मीडिया भी भारतीय युवा मेधा को ग्लोबल मान्यता मिलने का प्रमाण मान बैठा और कैंपस चयन में किसी बंदे को मिली मोटी तनख्वाह या सिलिकॉन घाटी में नौकरी के लिए छांटा जाना गुलाबी अखबारों में पहले पन्ने की खबर बनने से लाखों छात्रों का चरम ध्येय बनता गया।
नकलची ज्ञान का भी निपट सरलीकरण और विज्ञान या कॉमर्स से इतर विषयों का अवमूल्यन आज शिक्षा के नाम पर आयातित माल बेचने वाली बेदिमाग शिक्षा फैक्ट्रियां पैदा करता जा रहा है। बड़ी तादाद में उनसे निकले किसी मोटी आमदनी वाली नौकरी में चयनित होने में अक्षम कई युवा ज्ञान के क्षेत्र में तो नहीं, पर मादक पदार्थो तथा अपराध की धूसर दुनिया से जुड़े सफेदपोश अपराधों में इजाफा कर रहे हैं।
अगर हम अब भी अपने युवाओं को अधिक ईमानदार और जिम्मेदार बनाना चाहते हैं तो हमको आलोचना सहकर भी शिक्षा परिसरों को ज्ञान के उन संस्कारों की तरफ मोड़ना होगा, जिनको देना अधिकतर परिवार त्याग चुके हैं। कई युवा मनों में अभी भी सचमुच देश के लिए कुछ करने का जुनून है। पर वह रचनात्मक फल तभी देगा, जब शिक्षा को सिर्फ बंद कमरे में की गई नकल से नहीं, ज्ञान के खुले संसार से जोड़ा जाए।
मृणाल पाण्डे
साहित्यकार और वरिष्ठ पत्रकार
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva awa_Deva